Skal du opgradere: Apple Watch Series 4?

Onsdag aften havde æblekongen Tim Cook et nyt Apple Watch om håndledet, og for første gang er der blevet ændret på designet af Apples smartwatch. Serie 4 her både blevet fysisk større, den har fået større og bedre skærm – og så er hjørnerne blevet en smule mere runde, så den visuelt nærmer sig et rundt ur. En smule. Men hvad kan den egentlig i forhold til sin forgænger?

Hvis du aldrig har haft et Apple Watch, men gerne vil, er Series 4 naturligvis modellen, du skal gå efter. Men hvad nu, hvis du har Series 1, 2 eller 3? Det prøver vi at afgøre i denne artikel.

Designet

Designet er i virkeligheden nok den største grund til at opgradere til Series 4. Ikke mindst skærmen, der er 30 procent større end på forgængerne og har mulighed for at rumme flere af de såkaldte “komplikationer” (de små widgets med info, såsom temperatur eller kalender, red.). Det bliver også nemmere at se fotos på skærmen, men ærlig talt, så er det nok ikke et særlig godt salgsargument.

Series 4 er også større end forgængerne. De to modeller til damer og herrer er vokset fra 38 og 42mm til henholdsvis 40 og 44mm. Series 4 er også tyndere end de tidligere modeller. Godt nok kun 0,7 millimeter, men lidt har også ret. Og sidst er den digitale krone blevet gentænkt og redesignet, så den nu har haptisk feedback, hvilket betyder, at den brummer med fysisk respons, når du scroller ned gennem lister eller skærmbilleder. For undertegnede vil det ikke gøre den store forskel, da jeg alligevel altid scroller direkte på skærmen. Til gengæld så er jeg temmelig fascineret af den nye, større skærm.

Bør du opgradere til Apple Watch Series 4 på grundlag af designet: Afgjort!

Apple Watch Series 4 er blevet tyndere og har fået større skærm. To plusser i bogen.

Funktionerne

Da Apple lancerede sit ur, var det med ret enøjet fokus på motion. Med Series 4 har de for alvor rettet fokus mod sundhed. Alle de væsentlige funktionsudvidelser handler om sundhed. Den helt store nyhed er muligheden for at Series 4 kan lave elektrokardiagrammer – og det er med rette at Apple kan være stolte af det, for det er ret fantastisk at få den funktionalitet proppet ned i et smartwatch. Den er endda så præcis, at den har fået de amerikanske sundhedsmyndigheders godkendelse. Når det er sagt, så virker funktionen ikke herhjemme endnu – det kræver åbenbart godkendelser. Og, hånden på hjertet (pun intended, red.), så kunne det også godt gå hen og blive sådan en funktion, der aldrig bliver brugt, med mindre du har problemer med hjertet. For os andre risikerer funktionen at blive ligesom Vejrtrækning; noget der dukker op på skærmen engang imellem, men som aldrig bruges.

En anden væsentlig nyhed er Faldregistrering, som Apple kalder det. Sensorer kan “føle” om du falder og alarmerer automatisk enten 118, en defineret kontaktperson eller begge dele, hvis faldalarmen aktiveres og ikke afbrydes manuelt inden for et vist tidsrum. Det er en supersmart funktion, som man forhåbentlig aldrig får brug for. Men jeg kender et par enkelte ældre medborgere, der kunne nyde godt af den ekstra sikkerhed.

Sidst kan Apple Watch nu advare dig, hvis din puls bliver enten for høj eller for lav – eller der opstår arytmiske slag.

Bør du opgradere til Apple Watch Series 4 på grundlag af de nye funktioner: Måske.

Sport og motion er stadig et fokus, men det er drejet markant over på generel sundhed.

Næste side: Ydelsen, prisen og iNPUTs anbefaling …

Skal du opgradere: Apple Watch Series 4?