EKG-funktionen på Apple Watch har allerede reddet liv

Det er ikke mere end tre dage siden at Apple udgav opdateringen, der aktiverede EKG-funktionen på Apple Watch, men den har angiveligt allerede reddet mindst et liv. I hvert fald hvis Reddit-brugeren u/edentels historie står til troende.

Han skriver i et indlæg, at han konstante advarsler om ”unormaliteter” fra Apple Watch efter opdateringen, men at han slog det hen som fejl i softwaren. Han prøvede endda at lave en EKG på sin hustru for at se, om den også meldte om problemer. Men nej, det var kun på ham selv, at uret reagerede.

Efter et besøg hos lægen blev det fastslået, at u/edentels led af hjerteflimmer og at uret sandsynligvis havde reddet hans liv.

Apple Watch-advarslen og EKG-målingen (foto: u/edentels).

“Du bør købe Apple-aktier. Dette har sandsynligvis reddet dit liv. Jeg læste om [EKG-opdateringen, red. ] i aftes og forberedte mig på, at vi ville få flere besøg i denne uge. Men jeg havde ikke forventet at det blev det første, jeg oplevede til morgen,” sagde lægen ifølge brugeren.

Hele historien kan læses på Reddit.

Utilgængelig i Danmark

Apple Watch Series 4 er det første stykke forbrugerelektronik, der er blevet godkendt til at lave EKG af de amerikanske sundhedsmyndigheder. Da funktionen kræver godkendelse er den endnu ikke tilgængelig i andre lande end USA. Den kan så vidt vides ikke engang omgås, med mindre man har købt et eksemplar af uret i USA. Europæiske modeller kan ikke snydes.

EKG, eller elektrokardiogrammer viser, kort sagt, hjertets spændingsforskelle og kan opdage uregelmæssigheder i hjertet.

EKG-funktionen på Apple Watch har allerede reddet liv