Apple Watch får EKG-funktion med 5.1.2-opdateringen

Da Apple præsenterede den nye elektrokardiogram-funktion, EKG, på Apple Watch Series 4, tilbage i september, lovede de at den blev lanceret “senere i år”. Nu hævder rygterne at funktionen vil blive lanceret sammmen med watchOS 5.1.2-opdateringen. Det hævder websitet MacRumours på baggrund af interne Apple-dokumenter som sitet har fået fingrene i. Opdateringen er i øjeblikket tilgængelig til udviklere – men uden EKG’en aktiveret.

Apple Watch Series 4 bliver den første EKG-kompatible enhed, der kan købes uden en lægegodkendelse i USA, hvor den er blevet godkendt af FDA. Det er også kun i USA, at funktionen bliver tilgængelig i første omgang. I hvert fald officielt. For det siges at man kan tænde for funktionen i Danmark ved at fifle med regionsindstillingerne på uret.

Ejere af uret vil få mulighed for at lave sit eget EKG ved at holde fingeren på den digitale krone i 30 sekunder, hvor Apple Watch sender en svag strøm gennem kroppen for at måle de elektriske impulser fra hjertet, som giver et øjebliksbillede over hjerterytmen. Herefter genereres et elektrokardiogram, som overføres til brugerens telefon, som man så kan vælge at sende videre til sin læge, eller blot kigge på for at holde sig selv opdateret.

Læs også vores anmeldelse af Apple Watch Series 4.

Apple Watch får EKG-funktion med 5.1.2-opdateringen